盡心堂
作者：史浩
朝代：宋

paragraphs: 曲士懷軒裳，銖寸較得失。
紛紜戰寵辱，矛盾相撞抶。
大方惟達人，天遊寄虛室。
卷舒儻由己，出處要無必。
時來作砭針，一起當療疾。
時去收龍蛇，夭矯自超逸。
隠見了無礙，妙迹那可詰。
我公天人姿，宿有補天術。
心宜盡心理，心靜與天一。
當年風雨會，黄道賓出日。
乾坤方瘡痍，塗炭入憂恤。
神鋒指幽燕，酋領將斧鑕。
世數有長消，匆匆謝簪紱。
歸來卧林藪，道自無伸屈。
慶堂示餘彥，親灑銀筆述。
聊遺郢人斤，千載斲妙質。
定應山水觀，中與胸趣匹。
仰看衡雲飛，雲靜山崒嵂。
俯眄湘流水，舟楫空蕩潏。
可憐天東北，狼煙暗鬰律。
神州見蒼莽，悲風爲蕭瑟。
再拜願有期，經綸勿韜鬰。
天心酌民言，公再調鼎實。
風霆驅八荒，遊戲須一出。